Manu Sareen (RV), 2011-04-06:
Tak for det.
Og årsagerne har vi jo hørt om, dem kender vi, det er politiets øgede effektivitet i forbindelse med bandekonflikten og også domstolenes oprydning i sagsbunkerne og så det faktum, at regeringen har indført strafskærpelser, flere varetægtsfængslinger og længere fængselsstraffe.
Det har helt klart betydet, at vi nu står med en udfordring i de danske fængsler.
Det fører så igen til en masse andre udfordringer, som vi også kan læse i Kriminalforsorgens rapport.
Og det interessante er, at den tilspidsede situation med hensyn til de manglende pladser egentlig har resulteret i en tilstand på både godt og ondt.
Det gode er unægtelig, at man bliver tvunget til at bruge de alternative muligheder, som man allerede bruger, men bruge dem endnu mere.
Det er f.eks. de indsattes udslusningsforløb, som man også kan læse om i rapporten.
Så kan man kigge mere på prøveløsladelser og også på den der noget for noget-ordning, som er den samme, som der er andre ordførere der selvfølgelig også har været inde på.
Og fremrykning af udgangsforløbet er også en mulighed.
Det er jo godt, det er rigtig, rigtig positivt – det er helt i Radikales ånd, ingen tvivl om det.
Og det vil så muligvis også kunne frigøre nogle pladser, ingen tvivl om det, og have en positiv effekt på resocialiseringen, og det er jo det, der er i Radikales ånd.
Men det får desværre også nogle konsekvenser, for der kommer selvfølgelig også et pres på kriminalforsorgen, og det afhjælper man ikke bare ved at øge den tilladte udnyttelsesgrad.
Her skal der selvfølgelig ikke herske nogen tvivl om, at presset helt klart skyldes – som vi også kan læse i rapporten, og som flere ordførere også har været oppe at sige – den eskalering, der har været i rocker- og bandemiljøet.
Jeg blev da helt klart overrasket over, at man kunne læse, at der er 80 forskellige grupperinger i Danmark, og at de grupper vokser i størrelse, heriblandt AK81.
Det er jo rigtig, rigtig meget at skulle rumme for landets fængsler.
Men når det er sagt, vil jeg sige, at der heller ikke er nogen tvivl om, at det voldsomme pres også resulterer i dårlige arbejdsvilkår for de ansatte, konflikter mellem de indsatte og konflikter mellem de indsatte og de ansatte.
Og det undrer mig på ingen måde, at man i rapporten også kan læse, at der fra 2007 til 2009 er en stigning i antallet af fundne våben.
Det skyldes helt klart den usikkerhed, der er blandt de indsatte – helt klart på grund af bandekonflikten, men helt sikkert også på grund af det stressende miljø, som man desværre også har fået skabt.
Jeg har selv undervist fængselspersonale igennem en rigtig lang årrække, og så sent som i sidste uge var jeg ude at undervise i et åbent fængsel, og der er ingen tvivl om, når man lytter til de ansatte, at de er ganske sikre i mælet med hensyn til, hvad fremtidens udfordringer er, og hvordan man skal løse dem.
Det er helt klart, som vi også har været oppe at sige fra oppositionens side, at det handler om bandeproblemstillingerne, rekrutteringen, flere pladser og sidst, men ikke mindst, volden mellem de indsatte og ansatte, og det gælder selvfølgelig også det psykiske arbejdsmiljø, som i den grad skal løftes.
Vi hørte jo også Det Konservative Folkeparti takke de ansatte i kriminalforsorgen; det er særlig de mennesker, vi skal passe på, for det er dem, som i den grad bliver belastet på grund af det voldsomme arbejdsmiljø, som er meget, meget vanskeligt at arbejde i for dem.